ПРОФЕСИОНАЛНА ГИМНАЗИЯ ПО ОБЛЕКЛО И ТУРИЗЪМ

“СВЕТИ ИВАН РИЛСКИ“- ПЕРНИК

**УТВЪРДИЛ:**

**инж. МАРИЯ ГЕРЧЕВА**

**ДИРЕКТОР**

**МЕРКИ И ПРАВИЛА ЗА РАБОТА В ПГОТ „СВ. ИВАН РИЛСКИ“ ГРАД ПЕРНИК ПРЕЗ УЧЕБНАТА 2020/2021 ГОДИНА В УСЛОВИЯТА НА COVID-19**

1. **ОБЩИ ПОЛОЖЕНИЯ**

Чл. 1. Настоящите мерки и правила имат за цел да ограничат разпространението на коронавируса Cоvid 19 и заболеваемостта сред учениците и персонала, работещ в училището.

Чл. 2. Мерките имат за цел да регламентират условията и реда на провеждане на образователния процес в условията на Covid-19 в присъствена форма и в случай на необходимост, условията за преминаване към обучение от разстояние в електронна среда.

1. **ЗАДЪЛЖИТЕЛНИ МЕРКИ ЗА ОГРАНИЧАВАНЕ НА РИСКОВЕТЕ ОТ РАЗПРОСТРАНЕНИЕ НА ВИРУСА**

Чл. 3.В училището се прилага **задължителна изолация /отделяне/ и карантина** за ученици и служители, заболели от коронавируса Cоvid 19 или били в контакт с лица, болни от вируса

Чл. 4. В училището се въвежда **носене на лични предпазни средства** (маски или шлемове), както следва:

1. Задължително е носенето на маска или шлем в общите закрити части на учебната сграда – предверие, фоайета, стълбища, коридори, санитарни възли, учителска стая, – за всички ученици, учители, в т.ч. от външните за институцията лица.

2. Педагогическите специалисти задължително носят маска или шлем по време на час. 3. Носенето на маска или шлем от учениците по време на час е по тяхно желание. Маските на учениците се осигуряват от родителите им. Училището осигурява маски за учениците по изключение – когато е изгубена в рамките на учебния ден, когато се е скъсала и др.

Чл. 5. В училището се извършва **дезинфекция на повърхностите и проветряване**, при следните условия и ред:

1. Всеки ден - преди началото на учебните занятия и след приключването им, се извършва влажно почистване и дезинфекция на всички критични точки - подове, бюра, чинове, маси, дръжки на врати, дръжки на прозорци, ключове за осветление, парапети, компютрите /екран, клавиатура, мишка/, тоалетни чинии, мивки, кранове и др., а при наличие на потвърден случай на COVID-19 хигиенните и дезинфекционните мероприятия се увеличат до 4-5 пъти на ден.

2. Класните стаи и кабинетите, в които се провежда учебен процес, се проветряват по време на всяко междучасие, като се обръща специално внимание на физкултурния салон.

3. На входа на училището и в коридорите се осигурява безконтактен дезинфектант, а в санитарните помещения топла вода и сапун за измиване на ръцете. Употребата на дезинфектант от учениците се контролира от учителите.

Чл. 6. В училището се въвеждат следните **изисквания към спазването на лична хигиена**:

1. Редовно измиване и дезинфекциране на ръцете след всяко посещение на тоалетната, преди и след хранене, след отдих на открито и/или физическа култура, при кихане и кашляне.

2. В началото на всеки час педагогическите специалисти напомнят на учениците да не докосват лицето, носа, устата и очите си.

Чл. 7. В училището се въвежда следната **организация за спазване на правилата във връзка с епидемията**:

1. Заместник-директорите следят за цялостната организацията и спазване на правилата, въведени във връзка с епидемията.

2. Дежурните учители следят за спазване на правилата при идване на учениците на училище, през междучасията, в санитарните помещения и при напускане на училище.

3. Класните ръководители отговарят за спазване на правилата от учениците от техния клас както в учебни часове, така и в междучасията.

4. Учителите наблюдават учениците по време на час и им напомнят за спазване на правилата за безопасност, без това да е прекомерно и да води до нарушаване на учебния процес или да се всява страх у учениците.

5. Провежда се извънреден инструктаж преди започване на учебната година на целия персонал на училището, на учениците и се поставят информационни табла на входа на училището и коридорите за запознаване със здравните изисквания на външни посетители.

6. Провежда се подробен инструктаж на хигиенистите за дезинфекционните дейности и запознаване с инструкциите за начина на ползване на съответните биоциди, вкл. и правилното приготвяне на дезинфекционните разтвори.

Чл. 8. В училището се въвежда ограничаване на контактите между ученици от различни паралелки при **осъществяване на занимания по интереси**, като:

1. Групите за занимания по интереси се организират в рамките на паралелката, а при необходимост от смесване на ученици от различни паралелки се осигурява нужната дистанция, която да не позволява пряко взаимодействие между тях.

2. При провеждане на занимания по интереси, свързани с колективни спортове, се прилагат актуалните здравни регулации на Министерството на здравеопазването.

1. **ДОПЪЛНИТЕЛНИ МЕРКИ**

**Чл. 9. Класни стаи и организация на учебния процес:**

1. Обучението на учениците се организира в класните им стаи в двете сгради на гимназията, като на всеки ученик е осигурен индивидуален чин и разстояние от 1,5 м между чиновете.

2. Обучението по професионална подготовка се организира по следния начин:

- теоретичното обучение - в класни стаи

- обучението по практика – в обзаведени кухни в корпуса на гимназията

3. **През междучасията не се допуска влизане на ученици от различни класове в класните стаи на друг клас. Дежурните учители следят за спазване на това изискване.**

4. Учениците от 8а, 8б 9а, 9б, и 9в ще провеждат учебните часове в класните стаи на улица „Силистра“10 на третия етажт в лявото и дясното крило. Дежурните учители ще следят през междучасията учениците да не влизат в класните стаи на съседни класове и да не посещават другите коридори от училището, без обективна причина.

5. Учениците от 10а, 10б, 10в клас , от 11а и 12 а и 12 б клас ще се провеждат учебните часове в класните стаи на улица „Христо Смирненски“ 15 /корпус/ в лявото и дясното крило. Дежурните учители ще следят през междучасията учениците да не влизат в класните стаи на съседни класове и да не посещават другите коридори от училището, без обективна причина.

6. Според метеорологичните условия, учителите провеждат максимален брой часове на открито.

7. За всички учениците са осигурени единични чинове и шкафчета. При възможност чиновете ще се подреждат шахматно.

8. Осигурява се минимум 1,5 м. разстояние между масата/катедрата на учителя и първия ред чинове на учениците.

9. При разпределяне на часовете, ЗНПР между учителите по един предмет се формира при възможност, в рамките на един випуск.

10. Намаляват се ненужните предмети в коридора и класните стаи.

**Чл. 10. Организация на вход, в коридори и стълбища:**

1. Влизането на учениците в училище в началото на учебния ден се осъществява по следния ред:

* Учениците влизат през северния вход, а излизат през южния вход на сградата

2. В училището се създава организация за еднопосочно придвижване в коридорите и по стълбите, като дежурните учители следят за спазването му.

**Чл. 11. Организация в междучасията и ползване на санитарните помещения**

1. С цел недопускане на струпване на ученици в коридорите се осигуряват дежурни учители в двата коридора и в центъра на сградата през междучасията:

2. Тоалетните се ползват свободно от учениците, като дежурните учители следят да няма струпване на ученици и да се осигури спазването на дистанция между тях.

Чл. 12. **Организация за ползване на училищния двор:**

1. Ограничава се с табели влизането на външни лица в сградата на училището в т.ч. и на родители от 8.00часа до 14.30часа. За родителите се осигурява зона за достъп в двора и в близост до входа.

2. Допускат се в училището придружители на деца със СОП, при спазване на изискванията за физическа дистанция и дезинфекция.

3. Училищният двор се разделя на зони за ползване от отделните класове.

4. Не се допускат външни лица в двора на училището/доколкото е възможно/ през почивните дни.

Чл. 13. **Правила за комуникация и ползване на учителската стая:**

1. Ограничава се близката комуникация между учители и престоя им в учителската стая. При престоя си в учителската стая учителите спазват дистанция от 1,5 м. и носят защитни маски или шлемове.

2. Ограничава се комуникацията между родители и учители. През учебната 2020/2021 г. не се провеждат присъствени родителски срещи. Комуникация с родителите се осъществява предимно с електронни средства – телефон, имейл, видеоразговор и др. По изключение се провеждат индивидуални срещи и консултации, след предварителна уговорка и при спазване на изискванията на МЗ.

3. Събрания на Обществения съвет и общи събрания се провеждат в електронна среда, ако е възможно. Педагогическите съвети се провеждат в учителската стая при осигуряване на дистанция от 1,5 м. и задължително носене на предпазни маски или шлемове. При преустановяване на присъствените учебни занятия, по разпореждане на здравните органи или МОН, педагогическите съвети се провеждат в електронна среда.

Чл. 14. **Правила за ползване на физкултурния салон:**

1. Физкултурният салон се използва само в месеците, когато не е възможно провеждане на часовете на открито.

2.При невъзможност, поради спецификата на сезона, във физкултурния салон се провеждат часовете само на един клас.

Чл. 15. **Правила за комуникацията между РЗИ и училището:**

1. Предварително се уточняват между училището и РЗИ телефоните за връзка и електронните адреси на лицата за контакт в двете институции, когато е налице съмнение или случай на COVID-19 в училището.

2. Обсъжда се изготвянето на типови бланки, които да бъдат предоставени от РЗИ за улеснение на училището с цел да се подпомогне бързата и точна информация, която се изисква училището да подаде към РЗИ при съмнение или случай на COVID-19.

Чл. 16. **Условия за осъществяване на извънкласни и извънучилищни занимания по интереси:**

1. Училището се стреми да осигури извънкласните дейности на учениците да се осъществяват от учители в училището.

2. Външни лице се наемат по изключение за извънкласни дейности, за които няма квалифициран педагогически специалист от училището.

3. През учебната 2020/2021 г. училището не отдава училищната база под наем за ползване от юридически лица.

Чл. 17. **Възпитателни мерки:**

1. Педагогическите специалисти провеждат периодични разговори/беседи в рамките на 5-10 минути, съобразени с възрастовите особености на учениците, за правилата и личната отговорност на всеки един в условията на епидемия от COVID-19. Разговорите следва да имат за цел най-вече да напомнят на учениците да спазват и съблюдават правилата за лична хигиена и физическа дистанция и за отговорно поведение към себе си и към останалите.

2. Напомня се на учениците да докосват по-малко предмети в класната стая и в останалите помещения, както и да не споделят храни и напитки.

3. Педагогическите специалисти дават личен пример на учениците за спазване на противоемидемичните мерки.

4. Поставят се на видно място – в коридори/класни стаи/тоалетни информационни материали (плакати) за правилна хигиена на ръцете, спазване на физическа дистанция, респираторен етикет, носене на защитни маски.

1. **ОРГАНИЗАЦИЯ ПРИ ПРЕМИНАВАНЕ ОТ ПРИСЪСТВЕНО ОБУЧЕНИЕ КЪМ ОБУЧЕНИЕ В ЕЛЕКТРОННА СРЕДА ОТ РАЗСТОЯНИЕ /ОЕСР/**

Чл. 18. В училището се създава следната организация при преминаване към обучение в електронна среда от разстояние:

1. Създават се групи за бърза комуникация (учители – директор, учители – родители, учители – ученици).

2. Определя се продължителността на електронните уроци в зависимост от възрастта и уменията на учениците.

3. Публикува се на училищния сайт брошурата с препоръки за безопасна работа в интернет за запознаване на учениците:

[*https://sacp.government.bg/sites/default/files/SafeNet\_DAZD2020.pdf*](https://sacp.government.bg/sites/default/files/SafeNet_DAZD2020.pdf)*,* както и с

*Правилата за безопасност на децата и учениците в компютърната мрежа и с Препоръките относно безопасно провеждане на дистанционно обучение в онлайн среда*.

4. Разработват се и се споделят чрез сайта на училището ръководства за учители, ученици и родители за ОЕСР и на ресурси.

5. Избрана е платформата **Школо**  за осъществяване на обучението и комуникацията на учениците.

6. Избират се начините , по които ще се осъществява обучението и комуникацията:

* + Синхронно ОЕСР (поставят се отсъствия и оценки)
  + Асинхронно ОЕСР (не се поставят отсъствия, но в процеса на оценяване се отчитат участието и ангажираността на ученика)
  + Редуване на синхронно и асинхронно ОЕСР (отсъствия се поставят само за часовете на синхронно ОЕСР)
  + Чрез предоставяне на материали на хартия (възможно е и оценяване)

7. Осигурява се защита на личните данни на учителите и учениците и сигурността на информацията в електронна среда.

8. Събира се база данни в училището с актуални профили и имейли на учениците

9. Определя се **Екип за подкрепа** при осъществяването на ОЕСР и на **Организационен екип.**

10. Директорът с помощта на заместник-директорите изготвя **списък със заместващи учители** и на учители, които имат умения и възможности да осъществяват ОЕСР .

1. **АЛГОРИТЪМ ЗА ПРЕМИНАВАНЕ КЪМ ОБУЧЕНИЕ В ЕЛЕКТРОННА СРЕДА ОТ РАЗСТОЯНИЕ /ОЕСР/**

Чл. 19. /1/ При ОЕСР учителят и учениците не са физически на едно и също място.

/2/ Обучението в ОЕСР се осъществява по реда, предвиден в нормативните документи и при изпълнение на заповедите на министъра на образованието и науката и на министъра на здравеопазването.

Чл. 20. Решението за преминаване от присъствено обучение към ОЕСР се осъществява при нормативно установените условия и ред.

Чл. 21. ОЕСР се осъществява от учителите в училището, в което се обучават учениците.

Чл. 22. В случаите, когато по решение на РЗИ учениците от отделна паралелка или няколко паралелки са поставени под карантина, паралелката/паралелките продължават обучението си в електронна среда от разстояние по утвърденото или по ново седмично разписание за периода на карантината, след което се завръщат обратно в училище.

Чл. 23. В случаите на отстраняване от работа на учител, преподаващ в повече от една паралелка, поради положителен резултат от PCR тест, при осъществяван близък контакт на учителя с ученици от повече паралелки, учениците от всички тези паралелки преминават към ОЕСР за времето на карантината, след което се завръщат обратно в училище. При спазени изисквания за осъществена дистанция с учениците обучението на учениците продължава присъствено в училище със заместващ учител.

Чл. 24. При обявяване от компетентните органи на извънредна обстановка или в случаите на извънредни и непредвидени обстоятелства за училището в населеното място, региона или цялата страна, учениците преминават към ОЕСР за срока на извънредната обстановка или на извънредните и непредвидени обстоятелства, след което се завръщат обратно в училище.

Чл. 25. Преминаване към обучение в електронна среда от разстояние за отделен ученик се допуска по здравословни причини в случаите, ако отсъствието му е за период до 30 дни, когато има желание, разполага с необходимите технически и технологични възможности и физическото му състояние позволява да се включи в уроци заедно със съучениците си от класа, като:

- ученикът наблюдава, без обаче да може да участва активно в урока

- учителят осъществява двупосочно педагогическо взаимодействие само с учениците в реалната класна стая (включването на ученик чрез виртуална връзка не пречи на учителя да осъществи пълноценно педагогическо взаимодействие с учениците в реалната класна стая)

- ученикът не подлежи на оценяване

- формата на обучение на такъв ученик не се променя и остава дневна

Чл. 26. Тази възможност за компенсаторно обучение се осъществява чрез камера и микрофон на или свързано с електронно устройство. Камерата в класната стая задължително е насочена към учебната дъска и/или към учителя, но не и към учениците.

Чл. 27. В случай на необходимост на такъв ученик може да се предостави консултации и обща подкрепа за преодоляване на образователни дефицити, както и психологическа подкрепа.

Чл. 28. При невъзможност да се осигури за ученика наблюдение на урока на съответната паралелка, той може да се допусне за включване за наблюдение на урок на друга паралелка, а когато това не е възможно, училището организира предоставяне на материали на хартия в дома на ученика.

Чл. 29. Към обучение в електронна среда от разстояние може да премине и отделен ученик, който е карантиниран по решение на РЗИ в резултат на положителен PCR тест на член от домакинството му. Посочените по-горе условия се отнасят и за този случай.

Чл. 30. /1/ Организирането и провеждането на ОЕСР се извършват от учителите в рамките на уговорената продължителност на работното време – 8 часа, като за отчитане на деня като работен учителят трябва да има поне **5 астрономически часа работа**, свързана с осъществяване на обучението, или поне **25 астрономически часа седмично** (5 часа среднодневно) при работна седмица от 5 работни дни.

/2/ За дните, отчетени като работни, се заплаща уговореното възнаграждение съгласно индивидуалния трудов договор, колективен трудов договор и вътрешни правила за работна заплата.

/3/ При намалена продължителност на работното време, по-малко от 5 астрономически часа, трудовото възнаграждение се изплаща пропорционално на отработеното време.

1. **ВЪЗМОЖНОСТИ ЗА ОБУЧЕНИЕТО ЗА УЧЕНИЦИ С УСТАНОВЕН ПО-ВИСОК РИСК ОТ COVID-19**

Чл. 31. Когато обучението на учениците в дневна присъствена форма е невъзможно или нецелесъобразно по здравословни причини (заболявания, които не позволяват посещаване на училище или техните родители/настойници попадат в рискова група за COVID-19) или не е предпочитано от родителите, училището осигурява алтернативна форма на обучение – ***самостоятелна или индивидуална.*** Формата на обучение се избира от ученика и/или неговите родители, при спазване на изискванията на нормативната уредба и в отделни случаи – след препоръка от Екипа за подкрепа за личностно развитие.

Чл. 32. Общите условия за преминаване на ученик в задължителна училищна възраст от дневна в самостоятелна или индивидуална форма се свеждат до:

1. Наличие на здравословни причини, удостоверени с медицински документ, издаден

от съответната експертна лекарска комисия, че ученикът не може да се обучава в дневна форма.

2. Здравословните причини, поради които ученик не може и не желае да посещава присъствена форма (в т.ч. и ако негов родител/настойник попада в рискова група), се удостоверяват или с медицински документ, издаден от съответната експертна лекарска комисия по реда на Закона за здравето, или за заболяванията, включени в Приложение № 2 от Насоките заработа на системата на училищното образевонаие през учебната 2020/2021 г. в условията на Covid-19 с етапна епикриза от лекаря специалист, проследяващ заболяването на лицето.

3. Семейни причини (избор на родителите – допустимо условие за преминаване в

самостоятелна форма, желание да завърши срока/годината в други срокове – допустимо условие за преминаване в индивидуална форма.

4. Наличие на специални образователни потребности или на изявени дарби.

Чл. 33. /1/ С учениците, които се обучават в **индивидуална форма**, учителите работят в индивидуални учебни часове в училище или вкъщи, като част от тези часове се осъществява от разстояние в електронна среда. Индивидуалните часове се предоставят в съответствие с разработения индивидуален учебен план, включващ поне 50% от задължителните учебни часове по училищния учебен план.

/2/ Обратната връзка за напредъка на учениците се отразява под формата на текущо оценяване или чрез полагане на изпити за срочна/годишна оценка. Допълнително подпомагане на учениците, записани в индивидуална форма на обучение, се предоставя при необходимост чрез консултации и обща подкрепа.

Чл. 34. Преминаването от дневна в друга форма на обучение може да се заяви както в началото, така и по всяко друго време в хода на учебната година. Смяната на формите в хода на учебната година може да се осъществява и при условията, посочени в Наредба № 10 за организацията на дейностите в училищното образование.

Чл. 35. Училището въвежда **задължителни организационни мерки** за осигуряване на възможности за обучението на ученици от рисковите в здравословно отношение групи, като:

1. класните ръководители организират информационна кампания за родителите с разясняване на конкретните условия, при които ученик може да се обучава в различна от дневната форма, в т.ч. запознаването им със списъци със заболявания, при които ученик и/или негов родител/настойник попада в рискова група.

**VII. СЪПЪТСТВАЩА ПОДКРЕПА НА УЧЕНИЦИТЕ, ПРОПУСНАЛИ ПРИСЪСТВЕНИТЕ УЧЕБНИ ЗАНЯТИЯ**

Чл. 36. В хода на учебната година училището предоставя съпътстваща обща подкрепа под формата на консултации и допълнително обучение по отделни учебни предмети на ученици, които са пропуснали присъствените учебни часове.

Чл. 37. Консултациите и допълнителното обучение за преодоляване на образователни дефицити, в зависимост от конкретния случай, класа, техническите и технологичните възможности, ще се осъществяват присъствено и/или в електронна среда от дистанция, като се използват възможностите на проекта “Подкрепа за успех” по ОП НОИР.

1. **ПРАВИЛА ЗА ПОВЕДЕНИЕ ПРИ СЪМНЕНИЕ ИЛИ СЛУЧАЙ НА COVID – 19 В УЧИЛИЩЕТО**

Чл. 38. **Подготвителните мерки:**

1. В училището се обособява стая за отделяне на ученик или лице с грипоподобни симптоми.
2. В училището се осигурява осъществяване на медицински филтър за наличие на грипоподобни симптоми и недопускане в сградата на училището на лица във видимо нездравословно състояние. Медицинският филтър се извършва от медицинската сестра в началото на учебния ден или от учителите, които влизат в първия учебен час и могат да подадат информация за общото състояние на учениците.
3. Организира се разяснителна кампания и обучение на педагогическите и непедагогическите специалисти да разпознават симптомите на COVID-19, за да може по-бързо да се определят потенциалните заболели.
4. Класните ръководители информират родителите за прилаганите здравни протоколи и за начина на уведомяването им при възникване на съмнение за случай на COVID-19, както и за последващите мерки.

Чл. 39**. Задължителните здравни протоколи за поведение при съмнение или случай на COVID-19 в училището включват:**

**1. При наличие на един или повече симптоми** при ученик (повишена телесна температура, кашлица, хрема, задух, болки в гърлото, умора, мускулни болки, гадене, повръщане, диария и др.):

- Ученикът се отделя незабавно в предназначено за такъв случай помещение, докато не се прибере у дома.

- На ученика се поставя маска, съобразена с възрастта му.

- Незабавно се осъществява връзка с родителите/настойниците и се изяснява дали те ще приберат ученика от училище или той може самостоятелно да се прибере.

- На родителите/настойниците се припомнят процедурите, които трябва да следват – да се избягва физически контакт и да се консултират със семейния лекар на ученика (първо по телефона) за преценка на здравословното му състояние и последващи действия съобразно конкретната ситуация, вкл. необходимост от провеждане на тест за нов коронавирус.

- След като ученикът напусне помещението, се извършва щателна дезинфекция в кратък срок с биоцид с вирусоцидно действие, при спазване на изискванията за дезинфекция.

**2. Ученикът се допуска отново в присъствено обучение в училище само срещу медицинска бележка от семейния лекар, че е клинично здрав и това е допустимо**.

Чл. 40. **В случай на положителен резултат за COVID-19 по метода PCR на ученик:**

1. Родителите задължително информират директора на училището, който незабавно се свързва с РЗИ и ѝ предостави списък с учениците и учителите, които са били в контакт с ученика в съответствие с указанията на РЗИ.

2. Ръководството на училището осигурява изпълнението на предписаните от РЗИ мерки.

3. Директорът инструктира всички контактни лица за провеждане по време на домашната карантина на наблюдение за поява на клинични симптоми и признаци за COVID-19 и че следва навременно да уведомят личния лекар при повява на тези симптоми.

4. След отстраняване на заразения ученик и останалите ученици от стаята се извършва продължително проветряване, влажно почистване и крайна дезинфекция на всички повърхности, предмети и помещенията, до които е имал контакт ученикът в последните 48 часа, след което стаята/помещенията може да се използват за учебни занятия.

5. При необходимост се осигурява психологическа подкрепа на ученика, като формата й се определя според конкретната ситуация.

Чл. 41. **При наличие на един или повече симптоми** при лице от педагогическия и непедагогическия персонал на училището (повишена телесна температура, кашлица, хрема, задух, болки в гърлото, умора, мускулни болки, гадене, повръщане, диария и др.):

- лицето незабавно се изолира и му се предоставя маска, която да постави на лицето си, ако връщането у дома не е възможно в същия момент

- избягва се физически контакт с други лица

- при възможност използва личен транспорт за придвижване.

- осъществява консултация с личния си лекар за преценка на състоянието му и за последващи действия, в т.ч. и за решение дали е нужно да се направи тест.

Чл. 42. /1/ Директорът предоставя на РЗИ списък с контактните на лицето учители и ученици в съответствие с указанията на РЗИ.

/2/ Информират се родителите на учениците, които са били в контакт с лицето.

Чл. 43. /1/ След като лицето напусне помещението, се извършва щателна дезинфекция в кратък срок с биоцид с вирусоцидно действие, при спазване на изискванията за дезинфекция.

/2/ Стриктно се спазват превантивните и ограничителните мерки.

Чл. 44. Лицето се допуска отново на работа в училище само срещу медицинска бележка от семейния лекар, че е клинично здраво и това е допустимо.

Чл. 45. **В случай на положителен резултат за COVID-19 по метода PCR на** **служител от училището:**

- Лицето информира директора на училището, който незабавно се свързва с РЗИ, за извършване на епидемиологично проучване с цел оценка на риска от разпространение на инфекцията в училището и в семейството и в зависимост от това се предприемат най-адекватните мерки за изолацията в конкретния случай.

- Директорът предоставя на РЗИ списък с учителите и учениците, които са били в контакт с лицето в съответствие с указанията на РЗИ.

Чл. 46. /1/ Директорът осигурява изпълнението на предписанията, дадени от РЗИ.

/2/ Директорът осигурява спазването карантината за лицата, които са определени от РЗИ.

/3/ Директорът инструктира всички контактни лица да се самонаблюдават по време на домашната карантина за поява на клинични симптоми и признаци за COVID-19 и за навременно уведомяване на личните лекари и на РЗИ.

Чл. 47. След отстраняване на заразеното лице се извършва продължително проветряване, влажно почистване и крайна дезинфекция на повърхностите в класните стаи, помещенията и предметите, до които е имало контакт лицето в последните 48 часа, след което класните стаи и другите помещения може да се използват за учебни занятия или други цели.

Чл. 48, В случай на необходимост може да се осигури психологическа подкрепа в подходяща форма.

**IX. ПОДДЪРЖАНЕ НА ДОБЪР ПСИХОКЛИМАТ И НАМАЛЯВАНЕ НА СИТУАЦИИТЕ НА НАПРЕЖЕНИЕ, СТРЕС И ДЕЗИНФОРМАЦИЯ**

Чл. 49. /1/ Училището осигурява спокойна среда за работа в колектива и за учениците и техните семейства, като се предоставя необходимата информация за рисковете от заразяване, но не се допуска създаване на напрежение от непрекъснато фокусиране върху темата.

/2/ Противоепидемичните мерки се прилагат, без това да създава напрежение и усещане за опасност.

Чл. 50. /1/ Въведените в училището правила за обучение и поведение в условията на Covid-19 се представят на родителите и учениците по подходящ начин – необходимите обяснения и аргументация, но без създаване на усещане за страх.

/2/ Всяка промяна в правилата се свежда до знанието на родителите и учениците.

Чл. 51. /1/ Родителите задължително се информират в началото на учебната година за създадената организация, предприетите мерки и за правилата, които следва да се спазват в училището.

/2/ Веднъж седмично се информират за епидемичната ситуация в училището.

/3/ Извънредно се информират при наличие на болен ученик, учител или служител или промяна в някоя от мерките и правилата в училището.

/4/Съобщенията до родителите се изготвят без излишно напрежение.

Чл. 52. В началото на учебната година класните ръководители събират актуална здравна информация за всеки ученик.

Чл. 53. При неспазване на правилата в училището от страна на член на колектива или от ученик/родител е необходимо да се проведе разговор и да се окаже подкрепа, която може да се изразява в разговор и обсъждане на причините, но преди всичко в търсене на пътища за тяхното отстраняване.

**X. ОТГОВОРНОСТИ**.

Чл. 54. Директорът на училището носи цялостна отговорност за прилагане и спазване на Мерките и правила за работа в ПГОТ „Св. Иван Рилски“ град Перник през учебната 2020/2021 година в условията на Сovid-19.

Чл. 55. За подпомагане на организацията и контрола по прилагане на правилата, директорът се подпомага от заместник-директорите в училището.

ЗАКЛЮЧИТЕЛНИ РАЗПОРЕДБИ.

§1. Настоящите правила са приети в изпълнение на изготвените от Министерство на здравеопазването и Министерство на образованието Мерки и правила за работа през учебната 2020/2021 година в условията на Сovid-19.

§2. Настоящите правила са валидни за учебната 2020/2021 г. и подлежат на актуализиране и промяна, съгласно нормативната уредба.

§ 3. Всички лица, работещи в училището следва да се запознаят с настоящите правила и да ги спазват.

§ 4. Класните ръководители следва да запознаят учениците и родителите с мерките и правилата, свързани с обучението през 2020/2021 г. и възможностите за промяна формата на обучение.